泝河
作者：曾鞏
朝代：宋

paragraphs: 客舟泝河西北行，日夜似與河流爭。
不知洶洶竟何爲，怒意彼此何時平。
但疑天地送秋至，惡雨疾風相觸聲。
我病入寒饒睡思，歸夢正美還遭驚。
東南水鄉我所住，楊花散時春水生。
湖江渺邈不見岸，汩汩自流無可憎。
石泉百丈落山嘴，此縱有聲清可聽。
莫如此水極凶驁，土木暫觸還轟轟。
吁嗟造化何厚薄，惡物受稟無由更。